Northam-geweld: Mynwerkers steeds nie terug by werkGeweld tussen Amcu en NUM in Northam, Limpopo (Junie 2016) Foto: SAPD Die myn het in ŉ verklaring gesê bedrywighede by die myn is opgeskort nadat ŉ werknemer Sondag sowat 20 km van die myn doodgeskiet is. “ŉ Massavergadering sal vandag by die myn gehou word wat deur die NUM, die mynbestuur en die SAPD bygewoon sal word,” lui die verklaring. Maroela Media het vroeër berig die skietvoorval Sondag het aanleiding gegee tot geweld tussen lede van die Association of Mineworkers and Construction Union (Amcu) en die National Union of Mineworkers (NUM). Nog ŉ mynwerker is Maandag tydens die geweld met ŉ assegaai doodgesteek. Joseph Mathunjwa, Amcu-president, het Woensdag beweer sy vakbond word uit vergaderings uitgesluit en dat die polisie in Polokwane nie Maandag opgedaag het vir ŉ vergadering wat met die vakbond geskeduleer was nie. “ŉ Mej. of mev. Zulu van Polokwane het gevra dat ons Maandag vergader en ons het tot laat gewag voordat die vergadering weens veiligheidsredes gekanselleer is,” het hy gesê. “Gister [Dinsdag] het sy toe gevra dat ons 10:30 vergader en ons lede het by die polisiestasie vir haar gewag, maar sy het nooit opgedaag nie. Later het die polisie aan ons vertel sy is by ŉ vergadering by die myn met NUM en die polisie. Dit terwyl Amcu by die polisiestasie moes staan en wag. Dit is ŉ kommerwekkende situasie want dit is presies wat by Lonmin gebeur het toe die mynbestuur, polisie en NUM geheime vergaderings gehou het en Amcu uitgesluit is.” Kol. Ronel Otto, woordvoerder van die polisie, het gesê niemand is nog in verband met die moord van die twee mynwerkers in hegtenis geneem nie.